Lítil von er um að John Snorri Sigurjónsson finnist á lífi á fjallinu K2. Þetta kemur fram í tilkynningu frá eiginkonu hans. Allir fjallgöngumenn sem hafa verið í búðum á fjallinu sneru til síns heima í dag.
Lína Móey Bjarnadóttir, eiginkona Johns Snorra Sigurjónssonar sem saknað hefur verið á K2 (ká tveimur) í þrjá sólarhringa, segir í tilkynningunni að vitað sé að þegar myrkur skellur á í Pakistan um tvöleytið í dag að íslenskum tíma, sé lítil von um að John Snorri finnist á lífi. Aðstæður á fjallinu séu afar erfiðar og kuldinn mikill. Fjallgöngumennirnir Muhammad Ali Sadpara og Juan Pablo Mohr voru með John Snorra í för og síðast sást til þeirra á föstudagsmorgun við svonefndan flöskuháls, rúma fjögur hundruð metra frá tindinum. Fjölskylda Johns Snorra biður um að fá andrými til að takast á við þessa þungbæru stöðu.
Sajid, sonur Alis, var í för með þremenningunum en þurfti frá að hverfa þegar súrefnisbúnaður hans bilaði. Hann er nú kominn til byggða. Sajid sendi einnig frá sér yfirlýsingu í gær. Þar sagðist hann telja að þremenningarnir hefðu náð tindinum. Ég held að þeir hljóti að hafa lent í slysi á leiðinni niður vegna þess að það fór að hvessa mjög um nóttina. Þeir hafa verið í 8000 metrum í tvo daga og í þessari hæð að vetri til, gefur mér enga von um að þeir séu á lífi, segir Sajid í yfirlýsingu sinni.
Samkvæmt upplýsingum sem fréttastofa hefur frá skipuleggjendum leiðangra á K2 (ká tvo) eru nú allir fjallgöngumenn sem voru í samfloti með Johns Snorra og félögum, en reyndu ekki að komast tindinn, á leið heim. Þeir höfðu dvalist í grunnbúðum og beðið frétta. Þeir einu sem nú eru eftir í grunnbúðum eru nokkrir sjerpar, heimamenn og svo sjerpinn Dawa sem hefur stýrt leitinni að John Snorra og félögum.
Litlar líkur eru taldar á að John Snorri Sigurjónsson finnist á lífi á fjallinu K2. Þetta kemur fram í tilkynningu frá eiginkonu hans. Johns hefur verið saknað í þrjá sólarhringa.